Vprašanja glede Zakona o preprečevanju zamud pri plačilih in novega 66.a člena ZDDV-1

Pojasnilo DURS, št. 4230-3154/2011-5, 20. 4. 2011 

Davčni zavezanec navaja, da prejema situacije, izdane na osnovi veljavno sklenjenih pogodb pred 1. 1. 2010, kjer je določen rok plačila 60. dan od prejema situacije (kar je bilo v skladu s takrat veljavnim Zakonom o izvrševanju proračuna RS). Zanima ga, ali se ne bo štelo kot plačilo z zamudo in bo lahko odbijal DDV tako kot sedaj, v kolikor situacijo plača v skladu s pogodbenimi določili (60. dan) ali pa je tudi v primeru tovrstnih pogodb pogoj za odbijanje 30 dnevni plačilni rok, določen v 6. členu Zakona o preprečevanju zamud pri plačilih – ZPreZP (Uradni list RS, št. 18/11).

Na spletni strani Ministrstva za finance so objavljeni odgovori na pogosta vprašanja v zvezi z uporabo ZPreZP, in sicer na naslednji povezavi:
http://www.mf.gov.si/si/zakonodaja_in_dokumenti/sprejeta_zakonodaja/placilna_disciplina_in_obvezni_pobot/. 

Ministrstvo za finance je že odgovorilo na vprašanji glede uporabe ZPreZP za pogodbe, ki so sklenjene pred uveljavitvijo ZPreZP in odnosom med ZPreZP in Zakonom o izvrševanju proračuna za leti 2010 in 2011, dodatno pa smo zaprosili za odgovor na vprašanje, ali se v primeru, če davčni zavezanec situacije ne plača v pogodbeno dogovorjenem roku 60 dni, uporabljajo določbe ZPreZP glede posledic zamude in obveznega prijavljanja v večstranski pobot. Dne 19. 4. 2011 smo prejeli odgovor, da se ZPreZP v tem primeru uporablja. 

Glede na navedeno z vidika uveljavljanja odbitka DDV, zmanjšanja ali povečanja odbitka DDV na podlagi 66.a člena Zakona o davku na dodano vrednost – ZDDV-1 (Uradni list RS, št. 13/11 – UPB3 in 18/11) pojasnjujemo:

Če davčni zavezanec v konkretnem primeru plača račun v pogodbeno določenem roku, mu odbitka DDV ni treba popravljati oziroma odbitek DDV lahko uveljavlja. Odbitka DDV mu ni treba popravljati oziroma odbitek DDV lahko uveljavlja tudi, če račun ne plača oziroma ne plača v celoti in neplačani del obveznosti prijavi v prvi krog obveznega večstranskega pobota. Če pa neporavnani del obveznosti ne prijavi v prvi krog pobota, pa mora zmanjšati odbitek DDV oziroma odbitka DDV ne sme uveljavljati.

ZDDV-1 v prehodnih določbah določa, da se zakon ne uporablja za račune, izdane pred uveljavitvijo tega zakona, pri tem pa ni pomembno, kdaj so bile pogodbe sklenjene.